ตลาดหุ้นเอเชียปรับตัวลงเช้านี้ ขณะวิกฤตหนี้กรีซยังไม่คลี่คลาย
ตลาดหุ้นเอเชียปรับตัวลดลงในช่วงเช้าวันนี้ ขณะที่นักลงทุนยังคงวิตกกังวลเกี่ยวกับวิกฤตหนี้กรีซ
8 ก.ค. 2558

สำนักข่าวอินโฟเควสท์ รายงานว่า ตลาดหุ้นเอเชียปรับตัวลดลงในช่วงเช้าวันนี้ ขณะที่นักลงทุนยังคงวิตกกังวลเกี่ยวกับวิกฤตหนี้กรีซ
ดัชนี MSCI Asia Pacific ลดลง 0.3% แตะ 143.29 จุด เมื่อเวลาประมาณ 9.00 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,282.49 จุด ลดลง 94.10 จุด, ดัชนี HSI ตลาดหุ้นฮ่องกงเปิดวันนี้ที่ 24,411.30 จุด ลดลง 564.01 จุด, ดัชนี TAIEX ตลาดหุ้นไต้หวันเปิดวันนี้ที่ 9,225.91 จุด ลดลง 24.25 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,045.88 จุด เพิ่มขึ้น 5.59 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,329.99 จุด ลดลง 10.94 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,706.47 จุด ลดลง 5.83 จุด
หลังจากที่บรรดารัฐมนตรีคลังยูโรโซน หรือยูโรกรุ๊ป ไม่ได้รับข้อเสนอใหม่จากกรีซตามที่คาดกันไว้ในการประชุมยูโรกรุ๊ปเมื่อคืนนี้ นายโดนัลด์ ทัสค์ ประธานสภายุโรป ได้กล่าวว่า “รัฐบาลกรีซจะมีเวลาถึงวันพฤหัสบดีที่ 9 ก.ค.นี้เป็นอย่างช้าที่สุด ในการเสนอรายละเอียดข้อเสนอเกี่ยวกับแนวทางการปฏิรูปที่ครอบคลุมและเฉพาะเจาะจง”
ทั้งนี้ ประธานสภายุโรปประกาศว่ากลุ่มผู้นำของ EU ทั้ง 28 ประเทศ จะประชุมกันอีกครั้งในวันอาทิตย์ที่ 12 ก.ค.นี้